Smokvica

Smokvica je općina u Hrvatskoj, na otoku Korčuli. Općinska naselja Općina Smokvica sastoji se od četiri naselja: Smokvica, Brna, Vinačac (Vinašac) i Blace (Blaca). Glavno naselje je Smokvica gdje živi oko 2/3 stanovnika općine, zatim slijedi Brna, a naselja Vinačac i Blace imaju po svega nekoliko stalno naseljenih stanovnika. Zemljopis Naselje Smokvica smješteno je u gotovo samom središtu otoka Korčule, na padinama spojenih brda Vele i Male Obale. Na području Smokvice nalazi se nekoliko plodnih polja a najveća su Kruševo, Prapratna, Stiniva, Banja, Sitnica, Livin dol i Čipojino polje. Naselje Brna nalazi se jugozapadno, četiri kilometra cestovne udaljenosti od Smokvice. Smješteno je u istoimenoj uvali i na ravnini rta Mali Zaglav, te se širi i prema manjoj sjevernijoj uvali Istruga. Naselje Vinačac nalazi se zapadno od Brne udaljeno sedam kilometara cestom, na obali i padini strmog brda Vela Glava. Naselje Blace nalazi se sjeverno i malo zapadno od Smokvice pri čemu obuhvaća istoimeni rt na sjevernoj obali otoka Korčula. Stanovništvo Prema popisu iz 2001. godine Smokvica ima 1.012 stanovnika. Smokvica je 1579. god. imala oko 100 stanovnika, 1745. god. 372 stanovnika u 68 obitelji, početkom 19. st. oko 500 stanovnika a krajem 19. st. oko 700. Najviše je brojila nakon prvog svjetskog, oko 1400. Zadnjih četrdesetak godina broj se kreće oko 1000 (prema popisima stanovništva: 1971. g. - 1050, 1981 g. - 1002, 1991. g. - 1125) Uprava Općinsko vijeće (13 članova), općinsko poglavarstvo i načelnik općine. Povijest Porijeklo naziva Smokvica nije do kraja razjašnjeno. Navjerojatnije potječe iz romanskih jezika sa značenjem pregradni put (saepes victa > semek vikta > smokvica; ograda, put, pregradni put, put pregradom). Moguće je i da naziv treba vezivati uz prisutnost vode, s obzirom na prisutnost brojnih lokvi vode u polju Sitnica u antičko doba. Najvjerojatnije naziv nema nikakve veze s mediteranskom voćkom - smokvom. Kontinuitet naseljenosti područja Smokvice može se pratiti još od prapovijesti vremena. Iz 12. stoljeća pr. Kr. datira prapovijesna gradina u čijoj je blizini napravljena rimska villa rustica, na području arheološke zone kod brda Sutulije i polja Prapratne. Nađeni su brojni ostatci antičke keramike, starogrčki tijesak za vino i maslinovo ulje, ostaci starih grčkih ljetnikovaca itd. Korčulanski statut iz 1214. spominje naselje Smokvica, te preporučuje i naređuje uređivanje straža i obrane u pet starih korčulanskih naselja: Blatu, Smokvicu, Čari, Pupnatu i Žrnovu. Gospodarstvo Poljoprivreda Vinarija "Jedinstvo" - proizvodnja vrhunskog vina od autohtone sorte "Pošip". uzgoj maslina i proizvodnja maslinovog ulja je u stalnom porastu. Turizam Hotel "Feral" u Brni s oko 180 ležajeva, apartmani, 3 restorana, 3 kafe-bara, 2 picerije, turistička zajednica Poznate osobe Jakov Salečić, hrvatski katolički svećenik, pjesnik, teolog, filozof, arheolog i povjesničar Božo Baničević, hrvatski katolički svećenik, romanist, crkveni povjesničar, crkevni glazbenik Bogdan Pecotić, admiral, narodni heroj Dinko Tomašić, sociolog Spomenici i znamenitosti Obrazovanje Osnovna škola Smokvica, pokriva sve uzraste. Kultura Šport Moto klub "Korkyra riders" aktivno djeluje od 2007. godine i organizira niz zanimljivih susreta i vožnji. Aktivno djeluje nogometni klub "Jadran". Okuplja juniore i seniore. Za sada, nastupa u najnižoj IV. Hrvatskoj nogometnoj ligi podskupina C. Izvori Vanjske poveznice Službena stranica Turistička zajednica Općine Smokvica Arhivirana inačica izvorne stranice od 6. ožujka 2021. (Wayback Machine)